text: ২২ বলের দিনেও উত্তেজনা...-609951 | কালের কণ্ঠ | kalerkantho
  ২২ বলের দিনেও উত্তেজনা
  জয়টা সময়ের অপেক্ষাই ছিল অস্ট্রেলিয়ার। ডারবান টেস্টের শেষ দিন সেই সময়টা এলো ১৮ মিনিট পরই। দক্ষিণ আফ্রিকা খেলতে পেরেছে মাত্র ২২ বল। কুইন্টন ডি কক ৮৩ রানে এলবিডাব্লিউ হলে ১১৮ রানের জয় পায় অস্ট্রেলিয়া। এমন নিষ্প্রাণ সমাপ্তিতেও ডেভিড ওয়ার্নার ও কুইন্টন ডি ককের উত্তপ্ত বাক্যবিনিময় ঘিরে তৈরি হয়েছে উত্তেজনা। গত পরশু চতুর্থ দিন চা-বিরতির সময় ড্রেসিংরুমে যাওয়ার পথে দ্বন্দ্বে জড়ান দুজন। ডি ককের দিকে তেড়েও যেতে দেখা গেছে ওয়ার্নারকে। এ নিয়ে পেতে পারেন কড়া শাস্তিও।
  জয়ের জন্য ৪১৭ রান তাড়া করতে নেমে একটা পর্যায়ে ৫ উইকেটে ২৮৩ করে ফেলেছিল দক্ষিণ আফ্রিকা। প্রায় অসম্ভব এক লক্ষ্যপূরণের পথটা খুব কঠিন মনে হচ্ছিল না তখন। কিন্তু মিচেল স্টার্ক ৮০তম ওভারে তিন উইকেট নিয়ে প্রোটিয়াদের ম্যাচ থেকে ছিটকে দেন। চতুর্থ দিন শেষ করে তারা ৯ উইকেটে ২৯৩ রানে। ডি কক অপরাজিত ছিলেন ৮১ রানে। সেই ডি কক আর ২ রান করে এলবিডাব্লিউ হলে ২৯৮-এ গুটিয়ে স্বাগতিকরা হার মানে ১১৮ রানে। এএফপি